
Silver James

En liten hemmelighet

Oversatt av Kari Giske

MINISERIE: GULLETS MENN


Med en mektig far som vil ha en finger med i spillet, uansett om det gjelder kjærlighetsaffærer eller handel med olje, blir livet litt uhåndterlig. Men brødrene Barron gjør sitt beste og får ikke bare rettferdighet, de finner også kjærligheten. Dette er Gullets menn, del to.

Kjære leser!

Jeg var på en samling for forfattere og holdt foredrag om kreativitet, og et av spørsmålene som jeg stilte deltakerne, var: «Tenk om…» Som forfatter er det en av yndlingslekene mine. Denne serien begynte med «Tenk om det finnes en mektig familie i Oklahoma som står bak omtrent alt?» Og dermed ble fem brødre levende. Cordell Barron dukket opp i den første boken i denne serien, som sin yngre brors samvittighet og djevelens advokat. Han er morsom, litt av en flørt, og ingen kan drømme om at hjertet hans er blitt knust. Så jeg spurte meg selv, tenk om hans gamle kjærlighet vendte tilbake? Og tenk om hun hadde en hemmelighet som garantert ville knuse Cords hjerte enda en gang? Ville det finnes en mulighet for at de to kunne gjenoppdage kjærligheten de en gang følte for hverandre?



Det var spørsmålene jeg ønsket å få svar på i denne boken. Du skjønner, jeg visste at Cord trengte sin egen historie med én gang han dukket opp i den første boken. Og han fortjente en heltinne som ville ruske litt opp i ham. Jolene Davis gjør garantert det, pluss at hun er datteren av oljemilliardæren J. Rand Davis, en av familien Barrons erkerivaler i forretningslivet.



Å føre Cord og Jolie sammen med sjanse til kjærlighet på ny var morsomt å skrive om, og jeg håper at det blir like morsomt for deg å lese om dem.



Kos deg med boken!

Silver James




Til familien og vennene mine for at dere ikke ler

når jeg snakker høyt til alle dem som lever i hodetmitt. Til leserne, som bringer glede og entusiasme i livet mitt og holder meg ved tastaturet dag ut og dag inn.

Til de fantastiske menneskene i Harlequin

som redigerer, støtter og gir meg ryggdekning.

Dere er de beste, hele gjengen!

Cordell Barron hadde alltid full kontroll. På livet, på Barron Oil & Gas Exploration, alt hans verden bestod av. Unntatt nå. Akkurat nå falt Cords verden sammen med et brak, og livet sporet av skinnene.

Han stirret på hendene sine, knyttet så hardt rundt rattet at knokene hvitnet. Jolie er hjemme. Hold deg unna henne. Farens ord en måned tidligere hadde brent seg inn i Cords hukommelse. På samme måte som kvinnen.

Jolene Davis. De hadde vært som Julie og Romeo, inkludert de rivaliserende familiene. Cord hadde forlatt henne, ikke én gang, men to, hvis møtet «for gamle dagers skyld» for fem år siden kunne regnes med. Det var egentlig hun som hadde forlatt ham den andre gangen, før han rakk det. Han hadde ikke ønsket å innrømme hvor vondt det gjorde, å våkne med tømmermenn og oppdage at hun var borte, mens lukten av henne, mimosa, fremdeles hang igjen i sengklærne. Selv nå, så lenge etter, avskydde han mimosablomstringen om våren.

Han tvang tankene tilbake til nåtiden og stirret gjennom frontruten på pickupen sin. Fingrene trommet nervøst på konsollen. Han burde ringe broren Cash. De var egentlig halvbrødre, og Cash ledet Barron Security. Han kunne finne ut alt om Jolie i løpet av en time. Telefonnummeret. Hvor hun bodde. Jobbet. Navnet på kjæresten. Hjertet slo tyngre ved tanken på at hun kunne ha en, eller enda verre, en ektemann. En annen mann som kysset henne, delte seng med henne…

Hva gikk det av ham? Han skulle visstnok være den muntre av Barron-guttene, den gode, gamle vitsemakeren. Han ble aldri sint. Han slo ikke i bordet, særlig ikke når det gjorde helvetes vondt. Bortsett fra når det gjaldt Jolie. Han mistet likevekten helt når det gjaldt henne.

Telefonen ringte, og han skyndte seg å ta den. Han svarte med et kort «Ja?»

«Hei, passer det dårlig?»

Cord behersket seg, gikk inn i forretningsmodus for å snakke med fetteren Cooper Tate, daglig leder i BarEx, Barrons energiselskap. «Hei, Coop.»

«Det gikk som jeg trodde, vi mistet deler av borekronen ned i hullet.» Coopers stemme var irritert. «Mannskapet må fiske den opp igjen. Kommer du hit opp, eller hva?»

Cord så på mennene som stod på dørken til boreriggen. «Eller hva da, din dust?»

«Vil du bare få ræva i gir og komme? Vi må snakke sammen.»

En liten virvelvind tok med seg det røde støvet og danset over plassen. I stedet for å kjøle ned omgivelsene, satte vinden alt i sin vei i brann, som et pust fra en forbrenningsovn. Vant til den brennende heten i august stakk Cord telefonen i lommen, grep hjelmen, som lå på passasjersetet, og steg ut av den hvite pickupen med BarEx-logoen på dørene. Metalltrappen fra bakken og opp til boreplattformen klang under støvlene hans.

Oppe på riggen presenterte Cooper ham for riggsjefen. «Cord, Tom Bradley, den beste boresjefen vi har.»

Cord håndhilste på den eldre mannen, som deretter snudde hodet til siden og spyttet. Så sa han: «Den jævla riggen er som forhekset, sjef. Er det noen av dere som tror det ligger noe mer bak problemene vi har hatt?»

Cooper tok av seg hjelmen og strøk seg gjennom håret. «Jeg… Kanskje. Altfor mange skader. Altfor mange forsinkelser. Vi burde ha nådd ned til oljesanden nå, men vi er ikke i nærheten engang. Det virker som noe skjer hver eneste dag.»

Fetteren trakk pusten dypt. Hvis Coop var nervøs med tanke på situasjonen, var det definitivt noe galt her. Cord ventet på fortsettelsen.

«Husker dere hvor vanskelig det var å få rettighetene til å bore her?»

«Ja.» Cord likte ikke retningen samtalen tok.

«Vi hadde en jævla anbudskrig mot Davis Petroleum.» Coop trakk pusten igjen. «Tror dere at de kan stå bak problemene våre?»

Det stakk i ham. Coop hadde satt ord på det Cord hadde hatt mistanke om. J. Rand Davis var en innbitt konkurrent. Mannen hadde for vane å stikke kjepper i hjulene for familien Barron. For ikke å glemme at han var Jolies far.

«Nei», sa Cord etter å ha tenkt seg om. «Jeg tror ikke det. Å, faen heller, Cooper. Jeg aner ikke om mannen ville synke så dypt.» Han svelget og vinket fetteren noen skritt bort. «Jolie er tilbake.»

Ikke alle kjente til fiaskoen Cord og Jolie fra da de studerte. Den fuktige natten da Cord hadde truffet henne på en fest, og hun omtrent hadde falt ned i fanget hans, kysset ham og skjent på ham fordi han aldri hadde bedt henne ut da de gikk på high school. Å få vite at hun hadde begjært ham like sterkt som han begjærte henne, hadde virket som et spark i magen.

Men Cooper var like gammel som Cord, en studiekamerat og god venn. Han hadde dekket for dem da Cord ikke greide å holde seg unna datteren til farens verste rival. Og det var Coop som hadde kjørt bilen den kvelden Cord hadde brutt med Jolie på grunn av sin far, Cyrus Barron, som hadde gitt sønnen ordre om å slå opp med den eneste jenta han noen gang hadde elsket. Feig som han var, hadde Cord adlydt. Han hadde gått på fylla i en uke etterpå.

«Å, faen. Det er for jævlig.»

Det var saken i et nøtteskall. «Ja. Det er det.»

Coop vendte tilbake til mannen med boret. Hans oppgave var å legge til eller trekke fra lengder under boreprosessen. Cord kjente ham igjen og vinket. Han studerte riggen med et drevent blikk. Arbeiderne stod rundt i grupper med hendene i bukselommene, hjelmene skjøvet bak på hodet, klær som var møkkete av boreslam og olje mens de ventet på ordrer.

Mer snakking ville ikke få riggen i gang igjen. Cord henvendte seg til gruppen som fremdeles diskuterte utenfor brakken. «Vi må få opp den delen før vi får gjort noe mer.»

Gjengen satte i gang. Den tunge lukten av diesel ble blandet med lukten av boreslam. Cord smilte. Her ute følte han seg levende. Disse menneskene var ekte. Tøffe mannfolk i en tøff bransje. Han hadde startet, helt grønn, da han gikk på college, og lært bransjen helt fra grunnen av. Hvis omstendighetene hadde vært annerledes, kunne han gjerne ha jobbet som oljearbeider, uten å savne livsstilen til familien Barron.

Kanskje.

Faren hadde truet med at Cord aldri ville få jobbe i oljebransjen hvis han ikke adlød. Som barn visste Barron-guttene at faren aldri kom med tomme trusler. Ingen konkurrenter ville ansette ham, ifølge faren, og det trodde han på. Når han tenkte tilbake nå, ville det kanskje ha vært annerledes, men den gangen hadde han vært for umoden og bortskjemt til å utfordre faren.

Mens arbeiderne satte i gang, snudde Cord for å gå inn i arbeidsbrakka. Et panikkartet rop fikk ham til å stanse. Han virvlet rundt og bannet. Tiden stod stille. En kjetting røk like over borehullet. En ende spratt ut og traff en av arbeiderne over brystet, mannen falt om på dekket mens resten av dem dukket. En del av rørledningen dinglet vilt fra toppen av boretårnet. Mennene løp til alle kanter i de skjærende lydene av stål mot jern og det våte klasket av metall mot menneske.

Cord studerte banen til både kjettingen og den fallende rørledningen. Cooper var plassert midt i begge banene. Cord handlet instinktivt, han senket skuldrene og traff Coop midt i ryggen og dyttet mannen utover kanten. Med veivende armer traff Cooper bakken seks meter under. Cord fikk ikke tid til å bekymre seg for hvordan det hadde gått med Cooper, for den løse rørledningen traff ham i ryggen slik at han falt på kne, der enden av kjettingen traff ham øverst i brystkassen. Da hodet hans traff ståldekket, rakk han én tanke. Så svartnet det for ham.

Faen. Dette kommer til å gjøre vondt når jeg våkner.

*

Jolie stirret på den tomme tavlen som dekket en hel vegg på inntaket i University Hospitals traumeenhet. Hun kjedet livet av seg. Og hun gikk dobbelt skift.

Da hun flyttet tilbake til Oklahoma City, hadde hun planlagt å komme seg vekk fra akutten, men så hadde sykehuset tilbudt henne svært høy lønn og en enorm bonus. Hun hadde grepet sjansen til å bevise for faren at hun kunne forsørge seg selv. Og CJ. Det var ille nok at faren hadde kjøpt hus til henne og ansatt barnepike. Han ville overta hele livet hennes hvis hun ikke kjempet imot hvert skritt på veien.

Midt i uken var det rolig på akutten. Men dette var Oklahoma. En storm kunne blåse opp og skape kaos. Eller det kunne skje en massekollisjon på en av de mange motorveiene. Så hadde de fly. Massevis av fly. De kunne… Ikke slik at hun virkelig ønsket at noen skulle bli utsatt for noe, men når det var så rolig som nå, fikk hun altfor mye tid til å tenke.

Hver gang ytterdøren gikk opp, kunne hun se det høye Barron-tårnet som raget mot den blå Oklahoma-himmelen. Cords kontor lå der. Nei. Hun ville ikke tenke på ham. Den delen av livet hennes var over. Hun hadde det bedre uten ham. Tanken klemte som et korsett rundt brystet. Tanken på Cord gjorde alltid det med henne. Alle sa at hun skulle leve livet. Så trist at hun bare ønsket å leve det sammen med ham. Tross alt. På grunn av alt. Men sjansen for at det skulle skje, var lik null. Det imaginære korsettet ble enda strammere da skyldfølelsen skyllet over henne. Han kom aldri til å tilgi henne for det hun hadde gjort.

Sirener. Ingen rolig ettermiddag, altså. Hun gjorde sitt beste for å skjule gleden over å ha noe å ta seg til.

Etter et par timer hadde ting roet seg. En tekniker hadde parkert hoften på Jolies skrivbord og ertet henne mens hun drakk kaffen som han hadde hatt med seg for å overtale henne til å gå ut med ham.

«Liker du unger?» Hun visste hvordan hun skulle kvele interessen hans i fødselen!

«De er søte i dyrehagen.»

Jolie himlet med øynene. «Jeg snakker ikke om geitekillinger.»

«Ikke jeg heller.» Det glitret i øynene hans. Så ringte telefonen hans, og med et vink og et blunk forsvant han bak hjørnet.

Jolie lente seg bakover i stolen og sukket. Akkurat da våknet radiomottakeren. Doktor Perry dukket opp fra løse luften og grep mikrofonen før hun rakk det.

Ulykke på en borerigg. Tre pasienter. Den mest kritisk skadde ville komme med helikopter. Jolie bestilte et nytt helikopter til den andre pasienten, en mann som hadde falt seks meter.

Avdelingen lignet plutselig på en maurtue. Folk dukket opp fra intet, alle forberedte mottaket av pasienten. Dørene gled opp og igjen, men hun hørte det, lyden av helikopteret. Det knitret i radioen. Hun holdt pusten da pilotens stemme lød over høyttaleranlegget. «MedFlight One til base.»

Hun kremtet før hun svarte. «Basen. Fortsett, Med One.» Julie skrev på tavlen mens sykesøsteren om bord i helikopteret beskrev pasientens livstruende skader mens helikopteret landet.

«Mottatt, Med One.»

Personalet skyndte seg ut og kom tilbake med det første offeret. Mens Jolie fulgte båren, kikket hun bort på pasientens ansikt. Så snublet hun. En av legene skumpet bort i henne, men støttet henne med den ene hånden under albuen. Hun mumlet en unnskyldning og småløp for å holde tritt med dem.

Det kunne ikke være sant. Det var ikke Cordell Barron som lå på den båren? Gode Gud. Det kunne det ikke være.

Instinktet fikk henne til å ta notater. Bevisstheten bare stivnet. Ett ord skrek i hodet hennes hele tiden. Nei. Nei, nei, nei. Dette var så feil. Det var ikke slik det skulle ende.

Sykepleieren fra helikopteret rakte henne Cords førerkort, og Jolie tok imot det med numne fingre. «Pasientens ID-kort forteller at han heter Cordell Barron. Trettitre år gammel. Barron? Lurer på om han er en av dem?»

Jolie nikket stumt. Jo da. Cord var så absolutt en av dem. Hun skalv på hendene da hun begynte å skrive inn opplysningene på datamaskinen.

Tretti nervepirrende minutter senere hadde doktor Perry og kirurgene hans endelig greid å stabilisere Cord og sendt ham videre til kirurgisk. Jolie så hvordan dørene til heisen lukket seg, og vendte tilbake akutten, der de hadde jobbet febrilsk for å berge livet hans. Hun skalv i knærne og måtte lene seg til en vegg for å holde seg oppreist. Natten var ikke over ennå. Cooper Tate ble fremdeles behandlet av ortopedene for en rekke brudd som var alvorlige nok, men ikke livstruende.

Hun sank ned i stolen sin, helt matt. Hun skalv fremdeles og slo armene rundt seg og trakk pusten dypt til de verste reaksjonene var over. Hun hadde ikke tid til å bryte sammen. Ikke ennå. Hun måtte gjøre jobben sin. Uansett var det hennes oppgave å skrive inn pasientene. Hun kunne ikke besvime, uansett hvor inderlig hun ønsket det. Det var bare så vidt hun ikke hadde forlatt sin post for å jobbe med Cord.

Posen med Cords saker lå ved føttene hennes. Hun tok dem opp og så gjennom de blodige klærne. Hun åpnet lommeboken hans. Kredittkort. Et par kvitteringer. Ingen liste med telefonnummer. Jolie stakk lommeboken og førerkortet i en plastpose. Hun stirret ikke på bildet av ham. Hun sukket ikke henført over de markerte kinnbeina, den sterke kjeven, de gyllenbrune øynene. Hun lot ikke tommelen gli over plasten mens hun lot som det var ansiktet hans, og at hun kunne føle huden hans. Vel, én gang. Eller to.

Noe ringte. Overrasket slapp Jolie førerkortet og lette etter telefonen hans dypt i posen. Hun fant den i bukselommen. Det stod Cash på displayet.

Jolie visste at hun burde svare, men lot oppringningen gå til svareren. Cash likte henne ikke. For å være ærlig var det ingen av Cords brødre som likte henne. Vel, unntatt Chance. Det var ikke sikkert at han likte henne heller, men han hatet henne i hvert fall ikke, slik som resten av familien. Chance og Cooper. Det var de eneste som hadde brydd seg om henne mens hun var sammen med Cord.

Telefonen hans var passordbeskyttet. Naturligvis, for det var ingenting som skulle være enkelt i kveld. Hun forsøkte fødselsdatoen hans. Niks. Et innfall fikk henne til å prøve sin egen bursdag. Det var den han hadde brukt som passord til alt da de var sammen. Da displayet åpnet seg, holdt hun på å miste hele telefonen. Jolie bladde gjennom kontaktlisten og merket seg de viktigste numrene til sykehusjournalen. Nå måtte hun slutte å somle og i hvert fall ringe en av dem. Chances nummer stod øverst. Hun slo nummeret med telefonen på skrivebordet.

Etter seks ringesignaler var hun redd for at samtalen skulle gå rett til svareren. Chance svarte etter åtte. «Du, dette bør virkelig være viktig.» Stemmen var ertende.

Hun brukte sin mest profesjonelle stemme. «Dette er akutten på University Hospital som vil snakke med mr Chance Barron.»

«Hva i hel… Hvordan det? Hva i huleste er det som foregår?»

«Jeg beklager dypt å måtte si det, sir, men din bror Cord er blitt alvorlig skadd. Ulykke på en oljerigg.»

«Er han… Hvor ille er det?»

«Han…» Stemmen brast, og hun måtte svelge rundt klumpen i halsen. «Han ligger på operasjonsbordet nå, Cha… mr Barron.»

Hun holdt nesten på å avsløre seg ved å bruke fornavnet hans. Etter å ha gitt ham all informasjonen hun hadde, hørte hun et kort «ha det», før Chance la på. Jolie hang med skuldrene, skalv igjen. Tenk om Cord døde?

*

Det ble vaktskifte. Jolie var dødssliten og følelsesmessig utmattet. Hun hadde avsluttet dobbeltvakten som en robot. Nå stod hun utenfor og stirret mot parkeringshuset. Hun burde dra hjem, ta et langt boblebad og legge alt fra seg. Men hun kunne ikke.

Cord Barron hadde nesten dødd i dag. Det verket i brystet, og Jolie bøyde seg fremover og undertrykte et klynk. Hun ville hate ham. Hadde forsøkt å hate ham. Det var hun som hadde ønsket å drepe ham. Hver dag etter at han forsvant uten et ord. Ikke et ord til farvel. Ingen forklaring. Ingenting. Før hun så ham sitte i baren på Hannigan’s den gangen for lenge siden på St. Patricks dag. Hun hadde gjenkjent det sultne uttrykket i øynene hans og bulen i jeansene. Og noe brast i henne. Hun hadde ønsket å såre ham like dypt som han hadde såret henne.

Jøss, jo da. Hun hadde virkelig lært ham noe den natten, tilbrakt natten sammen med ham, og deretter sneket seg ut av hotellrommet hans om morgenen. Bare det at det var hun som hadde den konstante påminnelsen. Hver gang hun så sønnen inn i øynene og han smilte, var Cord der igjen.

Hun gned seg i tinningene, trakk pusten dypt. Og lot være å gå til bilen. Hun dreide seg på hælen og gikk inn igjen. Bort til heisen mens hun skjente på seg selv fordi hun var så svak.

Cord var kommet ut fra operasjonsstuen, men hun måtte se ham med egne øyne. Hun måtte forsikre seg om at skadene ikke var like livstruende som de hadde sett ut da han sluttet å puste på akutten.

Hun kikket på tavlen for å finne Cords romnummer. Hun skulle bare stikke hodet inn og undersøke tilstanden, og så skulle hun gå. Han var blek og dratt i ansiktet blant alle ledningene. Hun så på skjermen, målte blodtrykket, pulsen og åndedrettet. En berøring på skulderen fikk henne til å legge hånden over munnen for å dempe et skrik. Oversykepleieren smilte skjevt til henne.

«Hva bringer deg hit opp, Jolie?»

Jolie nikket mot sengen. «Han er…» Hva var han? En venn? Elsker? Forhenværende? Mer? Definitivt mindre akkurat nå. «Jeg kjenner ham. Jeg var på akutten da han ble innbrakt. Jeg ville bare finne ut hvordan det går med ham før jeg går hjem.»

Sykepleieren studerte henne lenge uten å si noe, og så myknet ansiktet. «Ja visst, vennen. Bare ta den tiden du trenger.»

Da hun gikk, logget Jolie seg inn på datamaskinen utenfor Cords rom og kikket i journalen hans. Det var alvorlig, men han befant seg ikke lenger på dødens rand. Hun burde dra hjem, men tanken på det tomme huset appellerte ikke til henne. CJ var hos morfaren, og barnepiken, mrs Corcoran, var på besøk hos søsteren. Hun trakk en stol bort til sengen og sank ned på den. Denne sjansen ville hun aldri få igjen, muligheten til å studere Cord, holde ham i hånden, late som alt som kunne ha skjedd. Jolie klemte fingrene hans og slukte ham med blikket. Det klødde i fingrene etter å stryke ham over skjeggstubbene.

Cords nakne brystkasse, det hun kunne se av den, og skuldrene, vitnet om en mann som jobbet for å forsørge seg. Han hadde alltid vært kraftig. På high school hadde det vært sport, og sommerjobbing på Crown B Ranch. På college jobbet han på oljefeltet og fikk prøve ut i praksis det han lærte på skolen.

Hun gjespet. Så på klokken, oppdaget at den var nesten to. Hun begynte å trekke til seg hånden, men Cords fingre holdt på hennes, og han beveget øyelokkene. Hun valgte å late som det betydde at han var bedre. Ikke noe annet. Som om at han visste at det var henne.

«Ikke gå.» Stemmen skurret langt nervene hennes, og Jolie greide ikke lenger å skjule seg for følelsene sine. Grepet hans ble fastere, og åndedrettet og pulsen slo alarm på monitoren. «Vær så snill.»

Tårene sved bak øyelokkene hennes. «Greit», hvisket hun. Den ene munnviken hans fortrakk seg i noe som minnet om det freidige smilet som hun en gang hadde elsket så høyt.

«Greit.» Mørket trakk ham under igjen.

*

Den søte sommerduften av mimosa gav Cord en følelse av at det var noe som stemte. Jolie. Jolie duftet alltid mimosa. Han åpnet et øye, lot seg ikke merke med omgivelsene eller smerten. Han snuste igjen, men den søte duften ble overveldet av lukten av bakteriedrepende midler og sprit, sykdom og død. Han var omgitt av institusjonsgrå vegger, men han fant balansen. Jolie? Her? Han var for utenfor til å lure på hvordan eller hvorfor.

Liggende bøyd med hodet på sengen hans holdt Jolie ham i hånden. Han hadde ikke drømt henne. Hun var her. Berørte ham. Han verket etter å stryke over det rødbrune håret, men innså to ting: At det ville gjøre jækla vondt, og at hun kom til å slippe taket. I stedet var han bare tilfreds med å være sammen med henne. Han hadde lengtet etter henne, og her var hun. Hun sov i en stilling som gjorde at hun helt sikkert ble nødt til å oppsøke kiropraktor, hun holdt ham i hånden og laget de skjønne pustelydene han fremdeles drømte om.

For fem år siden, under det korte og katastrofale møtet, trass i at begge hadde fått altfor mye å drikke, hadde han elsket med henne, og hun hadde sovnet i armene hans. Han lengtet intenst etter få oppleve det igjen. Han kunne innrømme, i hvert fall for seg selv, at han hadde elsket henne siden high school. Ikke det at det hjalp det minste. Jolie var en Davis, faren en konkurrent til hans egen. Og Cyrus Barron sørget alltid for at Cord og brødrene hans fulgte hans regler. Han hatet faren.

Snakker om solen… Høye lyder ute fra gangen fikk Cord til å åpne øynene. Kanskje faren ville gå igjen hvis han trodde at han var bevisstløs.

«Hva i helvete gjør hun her?» brølte Cyrus Barron da han kom inn i rommet, og han ville ha kastet seg mot sengen hvis ikke Cash hadde holdt ham tilbake.

*

Jolie våknet med et rykk og så seg forvirret rundt, og så husket hun det. Hun hadde sovnet ved siden av Cords seng. Oversykepleieren fulgte mr Barron og Cash inn i det lille rommet. «Demp stemmen, sir, ellers må jeg be deg om å gå.»

Cyrus, rød i ansiktet og klar til strid, åpnet munnen for å svare. Cash avskar ham. «Det holder, far. Cord er fremdeles bevisstløs. Vi vil ikke forstyrre ham.»

Cyrus senket stemmen og kommanderte. «Få henne ut herfra. Den kvinnen skal ikke komme i nærheten av min sønn. Særlig ikke med hodet på den fordømte sengen hans!»

Sykepleieren svarte før Jolie rakk å si noe. «Miss Davis gjør jobben sin, mr Barron. Hvis du blander deg inn i noe som angår mitt personale, vil jeg ikke bare få deg utvist her og nå, men bannlyst fra dette sykehuset.» Hun knyttet nevene i sidene. «Jeg bryr meg ikke om hvem du er. Dette er min avdeling, og du følger mine regler. Ellers…»

Jolie bet i seg et smil. Ingen snakket slik til Cyrus Barron. Mannen ble stum et øyeblikk. «Hva heter du?» spurte han til slutt.

«Meg Dabney, sykepleier.» Hun hevet et bryn. «Jeg er leder for dagskiftet.» Hun vendte ryggen til Cyrus og stirret på Jolie. «Har du resultatene for pasienten, Jolie?»

Meg gav henne en utvei, gudskjelov. Jolie reiste seg og kikket på tallene på skjermen mens hun vred hånden slik at det så ut som hun tok pulsen på Cord. Hun leste tallene mens den eldre kvinnen noterte. Jolie skvatt da noe kilte henne i håndflaten. Cords pekefinger. Hun kikket på ham og registrerte at øyelokkene rørte seg. For en snik! Han var bevisst og frydet seg over forestillingen. Typisk!

Jolie slapp hånden og fjernet seg fra sengen. Med bøyd hode smatt hun forbi Meg uten å møte blikket til Cyrus. Et streif av en hånd på den bare armen fikk henne til å se opp. Cash nikket litt og smilte medfølende, noe som overrasket henne. Cash hatet henne jo. Gjorde han ikke det?

Før hun kom seg vekk, strømmet flere i familien inn. Chance og en kvinne hun kjente igjen fra avisspaltene –hans kone Cassidy. Chase, Las Vegas playboy-broren, og til og med Clay, som måtte ha kommet helt fra Washington. Alle de fem Barron-brødrene i samme rom var nok til å sette ei jentes libido i høygir, og sykepleierne sendte henne misunnelige blikk.

Hun unnslapp, men ikke helt. Chance nådde henne igjen. «Jolie?»

Hun stakk hendene i lommene og bøyde hodet og kikket skrått opp på ham. «Hei, Chance. Gratulerer med bryllupet. Så fort du kom.»

«Takk. Fordelen med å ha en flåte av jetfly stående klar. Går det bra med deg?»

Hun løftet hodet og møtte det bekymrede blikket. «Hvorfor skulle det ikke det?»

Mens Cords bror studerte henne, løftet hun haken og la ansiktet i uttrykksløse folder.

«Hvordan har han det egentlig?»

Hun trakk på en skulder. «Mye bedre enn han har rett til.»

Chances øyne smalnet. Han så misbilligende ut. Jolie skjønte hvordan det måtte ha hørtes, og skyndte seg å forklare. «Han døde nesten, Chance. Og burde antakelig ha gjort det.» Hun grøsset. «Han ble innbrakt i natt, men han er sterk. Og sta. Legene er bekymret for skaden i leveren og ryggraden.»

«Hva med hodeskaden?»

Hun holdt på å fnise. «Så tykk som skallen hans er?» Hun ble alvorlig og sukket. «Han blir helt bra av hjernerystelsen. Arret blir skjult når håret vokser ut igjen.» Hun ble urolig av det granskende blikket og snudde seg bort. «Jeg må gå.»

Han grep henne forsiktig i skulderen. «Tusen takk, Jolie. Takk for at du har vært her hos ham, for at du ikke lot ham være alene. Og for at du ringte meg.»

Chance hadde vært ganske overfladisk, slik hun husket ham, bortsett fra når det gjaldt brødrene. Barron-guttene var gjennomført lojale mot hverandre. Det var tydelig at Cassidy Morgan hadde gjort Chance Barron til et bedre menneske.

Jolie snudde seg og kikket inn i avlukket der Cord fremdeles lot som han var bevisstløs. For galt at han tydeligvis var den samme gamle Cord.

